Source: http://sporttim.ro/volei/triumf-intr-adevar-lugoj-bate-afara-si-rastoarna-ierarhia-pe-7
Timestamp: 2020-07-14 22:33:19+00:00

Document:
Triumf, într-adevăr! Lugoj bate afară şi răstoarnă ierarhia: pe 7 - sporttim.ro
După ce joi seară, în urma decisivului CSU Medicina Târgu Mureş – LPS Piatra Neamţ 3:0, s-a consfiinţit cîştigarea locului 5 în favoarea ardelencelor ce dispuneau în faza precedentă de timişence, CSM Lugoj a avut onoarea duminică după-amiază să pună punct campionatelor interne în elita masculină şi feminină pe 2011-´12, la Craiova. Pe care, da, a valorificat-o, cîştigînd la mare luptă, 3:2 în faţa lui SCM U, şi răsturnînd practic ierarhia finală, în care a încheiat sezonul pe 7, cu un loc mai sus decît la sfîrşitul returului şi intrarea în play-off, respectiv cu unul mai jos decît la finele lui 2011.
Ceea ce, ţinînd cont de întăririle aproape pe linie ale adversarelor înaintea ediţiei 2011-2012, nu reprezintă aşadar nicidecum un recul, ci o realitate care poate pune pe gînduri. Duminică, în Bănie, a fost 3:2 (30:28, 26:24, 13:25, 18:25, 15:9), elevele lui Bogdan Paul şi Vasile Canea cucerind la mare luptă primele două seturi, văzîndu-se apoi egalate dar adjudecîndu-şi tie-break-ul. Punct şi de la capăt, în 2012-2013, după o stagiune cu 30 de meciuri: per total, 10 victorii şi 20 de eşecuri, succesele venind jumi-juma, la Lugoj respectiv prin deplasări, mai exact la ultimele 4 clasate, şi anume la Sibiu, Piteşti, Cluj şi Iaşi, precum şi duminică, la Craiova.
CSM Lugoj, locul 7 în 2011-2012 în Divizia A1, la finele celui de-al doilea an în elită
Ultima impresie este şi cea mai puternică, iar după ce oltencele le-au învins tur-retur şi apoi sîmbăta trecută, în prima partidă din disputa pentru locurile 7-8, lugojencele au ripostat cu o revenire miercuri, pe teren propriu, respectiv astăzi: 2-1 la meciuri în play-off. „A fost un meci foarte frumos, iar dacă toate partidele din campionatul nostru ar avea implicarea emoţională existentă în duelul de astăzi, atunci probabil că am avea parte de o competiţie mult mai atractivă. Felul cum s-au bătut pentru fiecare punct şi pînă la capăt şi pentru ceea ce la urma urmei este doar un loc 7, faţă de 8, care nu-ţi aduce nu ştiu ce satisfacţii suplimentare, a făcut cu atît mai frumoasă victoria, muncită şi meritată. N-au depus armele, pînă la capăt. Sunt mîndru de jucătoarele noastre, de ceea ce au reuşit astăzi, le-am spus şi la vestiar că efortul la care s-au angrenat a fost unul de nivel maxim”, a spus Bogdan Paul, antrenor principal al lui CSM Lugoj, locul 7 în 2012.
Continuarea? Joi, un joc demonstrativ, de rămas bun de la 2011-´12 dar şi de aniversare a 10 ani de la înfiinţarea clubului CSM, mai „tînăr” decît deceniile voleiului lugojean.
„În primul rînd astăzi a fost un arbitraj foarte bun, iar punctele s-au jucat în totalitate pe teren. A fost extrem de disputat, cu răsturnări de situaţii, cu revenirile noastre în momente critice, ceea ce ne-a şi ţinut tari în meci”, ne-a spus Bogdan Paul, antrenor care s-a declarat „absolut convins” că efectul mărturisirilor sale în mass-media după precedentul joc la Craiova, înnegurat de maniera de arbitraj potrivnică timişencelor, a avut efectul scontat pe culoarele federale: „Cei care fac delegările au avut de această dată grijă să aleagă în aşa fel ca să nu-şi mai bată cineva joc de activitatea altora. N-am înaintat un memoriu cu dovadă video pentru că era total inutil şi irelevant iar respectivul arbitru oricum se apropie de retragere”.
„La început ne-am propus o clasare între primele 8 cluburi, să prindem play-off-ul, iar apoi am încercat să tindem cît am putut mai sus, cît se poate mai bine. Locul 7 este aproximativ în concordanţă cu valoarea şi evoluţia noastră. Poate s-ar fi putut un pic mai sus, dacă am fi fost ceva mai echilibraţi şi lipsiţi de ghinioane. Să nu uităm că ne-a lipsit totuşi doar un meci cu Târgu Mureş pentru a juca la locul 5. Locul 7 este însă unul onorabil, adjudecat cu muncă!”, ne-a spus Bogdan Paul în privinţa clasării, declarîndu-se deloc surprins de ierarhia finală, una conform cu potenţialul echipelor: „Ca să batem mai sus, trebuie condiţii financiare mult mai bune!” Întrebîndu-l dacă unele grupări au bugetul poate chiar mai mult decît dublul celui al Lugojului, Paul a răspuns „probabil”.
„A fost foarte greu la Craiova, pentru că după ce am cîştigat la mare luptă primele două, setul 3 l-am avut foarte slab iar 4 cu oscilaţii, ceea ce te ducea cu gîndul că urma un set 5 cu deznodămînt favorabil Craiovei. Fetele s-au concentrat, au fost mult mai conectate decît în precedentele două, şi au reuşit un final care le-a încununat munca acestui an. Da, am răsturnat o ierarhie, asta şi este frumuseţea play-off-ului”, a conchis Paul, care a convocat un 11, „lotul normal”, cum îi place să se refere la un colectiv foarte restrîns dar bine sudat, şi anume cu Diana Tătaru ridicător, Irina Alexandru trăgător fals – Larisa Paşca şi Ionela Canea centri – Veronica Lupaşcu şi Laura Lungu atacanţi secunzi, Andreea Smultea – libero, iar Cătălina Bosuioc ridicător, Mădălina Şonda ridicător fals, Alexandra Badea centru şi junioara Maria Matei, atacant secund.
În voleiul feminin, Divizia A1 şi-a definitivat aşadar ierarhia pe 2012: 1. CSV Tomis Constanţa; 2. Ştiinţa Bacău; 3. Dinamo Romprest; 4. CSM Ecorec Bucureşti; 5. CSU Medicina Târgu Mureş; 6. LPS Piatra Neamţ; 7. CSM Lugoj; 8. SCM U Craiova; 9. SCM CSU Argeş Volei; 10. CSM Sibiu; 11. „U” Cluj; 12. Penicilina Iaşi – ultimele două clasate au retrogradat.
În contrast, dacă Lugojul a pătruns cu echipa de fete pentru al doilea an la rînd în play-off, în schimb Timişoara n-a reuşit, în special datorită incapacităţii de a se fortifica prin acapararea de sponsori, menţinerea decît puţin peste 6 luni în elita băieţilor, a cărei configuraţie finală sună astfel: 1. Remat Zalău; 2. CVM Tomis Constanţa; 3. Dinamo Bucureşti; 4. Unirea Dej; 5. Ştiinţa Explorări Baia Mare; 6. VCM LPS Piatra Neamţ; 7. SCM U Craiova; 8. Steaua; 9. CSM Agronomia Bucureşti; 10. „U” Cluj; 11. CSU Galaţi; 12. „U” Timişoara. Ultimele două clasate au retrogradat la loc în A2…
Concluzia ar fi una, şi anume că preşedintele Clubului Sportiv Universitatea Timişoara, direct răspunzător de modul deplorabil în care s-a aliniat formaţia masculină în elită, pe fondul unei inadecvate minime susţineri a echipei, ar trebui să-şi adreseze întrebarea cum de alţii pot. Rezultatele vorbesc iar faptul că mai micuţa CSM Lugoj s-a menţinut cu brio în elită, fie şi pe 7 faţă de locul 6 în 2011, iar „U” Timişoara a făcut de rîs capitala Banatului printr-un unic succes în 22 de etape, pe seama nesprijinirii unei echipe ca mielul la tăiat, spune totul. Restul sunt doar… inamovibilităţi de decenii dintr-un acelaşi scaun, indiferent de nivelul unor contraperformanţe ca ale galben-albaştrilor în 2011-´12.
Bravo CSM Lugoj! Păcat de Universitatea Timişoara că este pe asemenea mîini.
Acest articol a fost publicat în Timişene, Volei și etichetat cu Alexandra Badea centru, Andreea Smultea, atacant secund, atacanţi secunzi, Bogdan Paul, Cătălina Bosuioc, centri, CSM Lugoj, Diana Tătaru, Divizia A1, Ionela Canea, Irina Alexandru, junioara, Larisa Paşca, Laura Lungu, libero, locul 7, Mădălina Şonda, Maria Matei, meci demonstrativ, Play off, ridicător, ridicător fals, SCM U Craiova, sport, trăgător fals, Vasile Canea, Veronica Lupaşcu, volei feminin. Salvează legătura permanentă.

References: CSM 

CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM